**Periklész**

Búcsúzunk Athén „első polgárától”, a görög államférfitól, akit nagy szónokként, uralkodóként és hadvezérként ismertünk meg. 15 évig volt Athén sztratégosza. Kormányzóságának idejét okkal nevezzük Athén aranykorának. Kiemelkedő és befolyásos államfő volt, akit életében Athén minden polgárának tisztelete övezett.

Athéni polgárok százai voltak hálásak neki, miután bevezette a napidíjat az esküdteknek, a népgyűlések résztvevőinek, a színházlátogatóknak. Lehetővé tette, hogy a szegényebb és a középrétegek is részt vehessenek a népgyűlés (ecclesia), az esküdtbíróság (heliaia) munkájában, a színházi előadásokon. Hála övezze emlékét!

Soha el nem múló dicsősége fennmarad a történelemkönyvekben és diákok, tudósok és államférfiak sok-sok nemzedékének fog példaképként szolgálni tudásának és tetteinek köszönhetően.

**Nagy Sándor**

Dicső államférfi és hadvezér volt, az istenek kegyeltje, az ókor egyik legkiemelkedőbb személyisége. Nevelője Arisztotelész volt, ami már önmagában is kiemelte kortársai közül és megalapozta későbbi sikereit. Tanítói révén rendkívüli, korában kiemelkedő műveltségre tett szert a hadtudományok, a görög irodalom, filozófia, matematika, orvostudományok területén.

Hadvezéri erényeit először 18 éves korában csillogtatta meg, midőn a makedón sereg egy hadtestét győzelemre vezette a thébai-athéni haderő ellen Khairóneiánál. Miután trónra lépett, kezdetét vette dicsőséges uralkodása, melynek során számos diadalt aratott. Sikeres hadjáratot vezetett a perzsák ellen, nagyszerű stratéga volt. Számos terve volt még, de sikereinek véget vetett hirtelen és korai halála.

Harcászati újítások is fűződnek nevéhez, mint a makedón falanx. Hadvezéri képességeinek nagy szerepe volt sikereiben, vakmerő ötleteivel, váratlan húzásaival számos csatát fordított saját javára. Karizmatikus egyéniség volt, aki magával tudta ragadni katonáit, sőt lehetséges ellenfeleit is maga mellé tudta állítani.

Emlékezzünk hű társára, a nemes paripára, Bukephaloszra is, aki számos csatában hordozta hátán dicső lovasát.

Ragyogjon fényesen csillaga, dicsősége ne múljon el soha!

**Themisztoklész**

Politikus, az athéni demokrácia egyik egyénisége volt, méltó arra, hogy az utódok megőrizzék emlékezetükben. Kiemelkedő szónoki képességeivel meggyőzte az athéniakat, hogy építsenek ki erős flottát a perzsák ellen, majd a hellén hadsereg vezetőjeként győzelmet aratott a Xerxész vezette perzsák felett Kr. e. 480-ban a szalamiszi csatában. Bátor és vakmerő jellemének köszönhették a hellének a hadisikert, hiszen sikerült meggyőznie a flotta parancsnokait, hogy visszavonulás helyett támadják meg az ellenséget. Xerxészt megtévesztve, elhitette vele, hogy a görög flotta visszavonul, majd midőn evvel ellentétben megtámadta, parancsnoksága alatt döntő sikert aratott a hellén flotta, mintegy 200 perzsa gályát elsüllyesztve.

**Thalész**

Az istenek kedveltje, akik sok embert meghaladó bölcsességet adományoztak neki. Pallasz Athéné pártfogoltja, a hét bölcs egyike, filozófus, akinek neve mindörökre fennmarad a materialista milétoszi filozófiai iskola első képviselőjeként.

Bölcsességének, tudásának köszönhetően egy napfogyatkozást is megjósolt Kr. e. 585-ben.

A matematika atyjának is nevezik, mivel ő volt az ókori matematikában az első, aki feltette a „Miért?” kérdést. Elmélkedésének eredményeiért tudósok, matematikatanárok és diákok generációi fogják áldani nevét.